SET ปิดเช้าเหลือบวก 3 จุด วิตก “โอไมครอน” ระบาดหนัก-วัคซีนสกัดไม่อยู่
SET ปิดเช้าเหลือบวก 3 จุด วิตก "โอไมครอน" ระบาดหนัก-วัคซีนสกัดไม่อยู่ เมื่อเทียบกับสายพันธุ์อื่นๆ ก่อนหน้านี้ ทั้งนี้อาจต้องมีการดัดแปลงวัคซีนที่ใช้อยู่ในขณะนี้ในปีหน้า
30 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวนในทางบวกหลังปรับตัวลง 2 วัน เกือบ 60 จุด ทำให้รีบาวด์ขึ้นได้บ้าง ซึ่งเป็นไปในทิศทางเดียวกับตลาดหุ้นในภูมิภาคเอเชียที่ฟื้นตัว หลังตอบรับไวรัสโควิดสายพันธุ์โอไมครอนไปแล้วระดับหนึ่ง ซึ่งยังต้องให้เวลาหาข้อมูลเพิ่มเกี่ยวกับไวรัสตัวนี้ แม้ขณะนี้จะมีผู้ที่ออกมาระบุว่าไม่รุนแรงมากนัก
นอกจากนี้ตลาดคาดการณ์ว่าธนาคารกลางสหรัฐฯ (เฟด) อาจจะไม่เร่งรีบปรับขึ้นอัตราดอกเบี้ยหลังจากที่พบไวรัสโควิดสายพันธุ์โอไมครอน อย่างไรก็ดีต้องติดตามถ้อยแถลงของนายเจอโรม พาวเวล ประธานเฟดคืนนี้ ซึ่งจะต้องจับตาท่าทีต่อไวรัสโควิดสายพันธุ์โอไมครอน อย่างไรก็ตามดัชนีผู้จัดการฝ่ายจัดซื้อ (PMI) ภาคการผลิตของจีนในเดือน พ.ย.ก็ออกมาดีกว่าตลาดคาด
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะพักในแดนบวก โดยมีแนวรับ 1,595 จุด ส่วนแนวต้าน 1,605-1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 9,660.91 ล้านบาท ปิดที่ 132.00 บาท ลดลง 4.50 บาท
AOT มูลค่าการซื้อขาย 3,131.28 ล้านบาท ปิดที่ 60.75 บาท เพิ่มขึ้น 1.00 บาท
SCC มูลค่าการซื้อขาย 3,075.78 ล้านบาท ปิดที่ 375.00 บาท ลดลง 6.00 บาท
BBL มูลค่าการซื้อขาย 2,730.60 ล้านบาท ปิดที่ 114.00 บาท ลดลง 3.00 บาท
EA มูลค่าการซื้อขาย 2,234.43 ล้านบาท ปิดที่ 82.75 บาท เพิ่มขึ้น 3.75 บาท
ขณะที่ล่าสุดสตีเฟน บ็องเซล (Stephane Bancel) ประธานเจ้าหน้าที่บริหาร บริษัท Moderna (โมเดอร์นา) กล่าวในการสัมภาษณ์กับ Financial Times ว่า วัคซีนที่มีอยู่ขณะนี้จะมีประสิทธิภาพลดลงเมื่อเผชิญกับเชื้อไวรัสโควิดสายพันธุ์ “โอไมครอน” เมื่อเทียบกับสายพันธุ์อื่นๆ ก่อนหน้านี้ พร้อมเตือนว่าจะต้องใช้เวลาอีกหลายเดือนก่อนที่บริษัทผู้ผลิตยาจะสามารถผลิตวัคซีนเฉพาะเจาะจงกับไวรัสสายพันธุ์ใหม่ๆ
ทั้งนี้ สตีเฟน บ็องเซล กล่าวอีกว่า ด้วยโปรตีนตรงส่วนหนาม (spike protein) บนผิวของไวรัสที่มีจำนวนมากทำให้มีการแพร่กระจายได้ง่าย และเป็นจำนวนมากในประเทศแอฟริกาใต้ จึงอาจต้องมีการดัดแปลงวัคซีนที่ใช้อยู่ในขณะนี้ในปีหน้า